09/10/2009 | Administración LocalMunicipal
O Pino
Aprobación definitiva ordenanza reguladora do servizo de axuda no fogar

ANUNCIO Aprobación definitiva ordenanza reguladora do servizo de axuda no fogar Aprobada definitivamente a ordenanza reguladora da prestación do servizo de axuda no fogar, publícase o texto íntegro da mesma conforme a lexislación de aplicación: “ORDENANZA REGULADORA DA PRESTACIÓN DO SERVIZO DE AXUDA NO FOGAR. Exposición de motivos A lei 39/2006 de promoción da autonomía persoal e atención ás persoas en situación de dependencia, introduce cambios que inciden directamente en aspectos importantes da prestación do servizo de axuda no fogar e polo que é necesaria a adaptación deste a fin de cubrir as expectativas contempladas na citada lei. OBXECTO O obxecto do presente regulamento é a adaptación do Servizo Municipal de Axuda no Fogar de acordo co establecido na lei 13/2008 de 3 de decembro, de Servizos Sociais de Galicia e a orde de Vicepresidencia da Igualdade e do Benestar pola que se regula o servizo de axuda no fogar, o Decreto 143/2007 de 12 de xullo polo que se regula o réxime, autorización e acreditación dos programas e dos centros de Servizos Sociais, a lei 39/2006 de 14 de decembro de promoción da autonomía persoal e atención as persoas dependentes, o Real Decreto 727/2007 de 8 de xuño sobre criterios para determinar a intensidade da protección, servizos e contía das prestacións e o establecido na orde de 17 de decembro de 2007, pola que se establecen os criterios para a elaboración do PIA, das intensidades e protección dos servizos, réxime de compatibilidades das prestacións do sistema para a autonomía e atención á dependencia na Comunidade Autónoma de Galicia. OBXECTIVO O Servizo de Axuda no Fogar ten a consideración de prestación básica de Servizos Sociais Comunitarios inserta no sistema integrado de Servizos Sociais, con planificación, coordinación e control público, que a través de persoal cualificado e supervisado presta un conxunto de atencións ás persoas no seu domicilio, dende unha perspectiva integral e normalizadora, naquelas situacións nas que teñan limitada a súa autonomía persoal ou nos casos de destructuración familiar, facilitando a permanencia no seu propio entorno de convivencia, favorecendo a súa calidade de vida e evitando ou retrasando a súa posible institucionalización. O Servizo de Axuda no Fogar poderá incluir intervencións de carácter persoal, doméstico, socioeducativo e preventivo, conforme a valoración técnica realizada polos servizos sociais de atención primaria DESTINATARIOS O Servizo de Axuda no Fogar está dirixido a toda a poboación do Concello de O Pino e con carácter prioritario ás persoas en situación de dependencia e ás que polas súas circunstancias físicas ou psíquicas teñan limitada a súa autonomía persoal e a súa capacidade de relación social, sempre e cando este supoña un recurso idóneo segundo a valoración dos profesionais dos servizos sociais comunitarios. Non poderán ser usuarios do servizo as persoas que podan beneficiarse dun servizo similar por parte doutra entidade e as que presenten un estado de deterioro físico ou piscolóxico tal que provoque unha valoración técnica de asistencia en centro residencial. Darase prioridade no acceso ao servizo ás persoas que teñan un dereito recoñecido de atención dentro do sistema de autonomía e atención á dependencia segundo grao e nivel. ATENCIÓNS QUE SE PRESTAN As atencións terán un carácter complementario e non sustitutorio das capacidades do usuario e doutras persoas do seu contorno inmediato de xeito que se facilite e promova a súa autonomía. Poderán prestarse os seguintes tipos de atencións. A) Atencións de carácter persoal na realización das actividades básicas da vida diaria, tales como: - Asistencia para levantarse e deitarse - Apoio para o aseo persoal, así como para vestirse - Control do réxime alimentario e axuda, se é o caso, para alimentarse - Supervisión e control da administración de medicamentos prescritos polos facultativos - Apoios para cambios posturais e mobilizacións - Apoio para cambio de pañal e aseo B) Atencións de carácter persoal na realización doutras actividades da vida diaria tales como - Acompañamentos fora do fogar para acudir a consultas ou tratamentos - Apoio na realización de xestións necesarias e urxentes C) Atención das necesidades de carácter doméstico e da vivenda, tales como - Limpeza e mantemento da hixiene e salubridade da vivenda - Compra de alimentos, e outros productos de uso común - Preparación de alimentos - Lavado e coidado das prendas de vestir - Coidados básicos da vivenda D) Atención de carácter psicosocial e educativo - Intervencións técnico profesionais formativas e de apoio ao desenvolvemento das capacidades persoais, a afectividade, a convivencia e a integración na comunidade así como a mellora da estructuración familiar. E) Atención de carácter complementario - Actividades de acompañamiento, socialización e desenvolvemento de hábitos saudables - Prestación de teleasistencia - Adaptacións funcionais do fogar - Servizo de podoloxía - Servizo de fisioterapia En todo caso as atencións prestadas terán un carácter de reforzo e non sustitutivo das propias capacidades da persoa usuaria ou doutras persoas do seu contorno inmediato, de xeito que se facilite e promova a súa autonomía. En ningún caso poderán formar parte das actuacións desenvolvidas polo servizo: * A realización de actividades domésticas que non fosen incluidas no proxecto de intervención. * Actuacións que, polo seu carácter sanitario, deban en todo caso ser realizadas por persoal facultativo. DEREITOS DAS PERSOAS USUARIAS As persoas usuarias do servizo, no marco dos dereitos que con carácter xeral se lle recoñecen na lexislación aplicable sobre servizos sociais terán dereito * a ser tratadas con dignidade e respeto * a recibir unha atención adaptada as súas necesidade coa calidade e duración prescritas en cada caso * a coñecer a organización e o regulamento do servizo * ao tratamento confidencial dos seus datos de acordo co disposto na lei orgánica 15/1999 de 13 de decembro de protección de datos de carácter persoal * a recibir información sobre as modificacións sobrevidas durante a prestación do servizo * a presentar queixas e suxestións ao persoal coordinador do servizo sobre o desenvolvemento do mesmo. DEBERES DAS PERSOAS USUARIAS Además dos deberes que se contemplen no at.7 da lei 13/2008 de 3 de decembro de servizos sociais de Galicia terán os seguintes deberes. * Facilitar a execución das tarefas ao persoal a cargo e poñer a súa disposición os medios materiais necesarios. * Colaborar en función das súas capacidades e nos termos acordados en cada caso * Respectar a dignidade persoal e profesional das persoas que presten o servizo así como os límites das súas obrigas laborais * Informar dos cambios das circunstancias persoais, familiares e económicas que poidesen dar lugar a modificación, suspensión ou extinción do servizo. * Participar no pagamento do servizo nos termos que se estableza na súa norma reguladora * A comunicar con 10 días de antelación a ausencia do domicilio que poidese impedir a prestación do servizo. PROTOCOLO DE TRAMITACIÓN DA PRESTACIÓN O Servizo de Axuda no Fogar estará integrado nos servizos sociais comunitarios de titularidade municipal e será coordinado pola traballadora social do equipo de servizos sociais. No acceso directo ao servizo para persoas usuarias con dependencia valorada a resolución relativa ao PIA terá a consideración de resolución de asignación e incorporación ao servizo. No acceso de libre concorrencia o procedemento iniciarase a instancia de parte de conformidade cos principios xerais recollidos na Lei 30/1992 de 26 de novembro de réxime xurídico das administracións e do procedemento administrativo común e co baremo contemplado no anexo I. A solicitude para acceder ao servizo tramitarase no departamento de servizos sociais comunitarios do Concello onde serán valoradas por parte da traballadora social coa correspondente visita domiciliaria e que determinará mediante informe social preceptivo e vinculante a idoneidade e a intensidade do servizo. O expediente incorporarase a documentación identificativa, a relativa a xustificación da capacidade económica persoal dos usuarios e a relativa ao estado de saúde dos beneficiarios. O órgano competente para dictar a resolución será o Alcalde podendo delegar esta competencia de conformidade co art.21.3 da lei 7/1985 de 2 de abril reguladora das bases de réxime local. En circunstancias de urxencia, debidamente acreditadas, mediante resolución da alcaldía., iniciarase de oficio a prestación do servizo, a proposta da traballadora social e de atención primaria coa correspondente instrucción do expediente. Unha vez notificada a resolución da concesión do servizo, a traballadora social elaborará un proxecto de intervención segundo o ANEXOII así como o acordo do servizo co ususario segundo o modelo ANEXOIII da orde de 22 de xaneiro de 2009, pola que se regula o servizo de axuda no fogar. A traballadora social elaborará un plan de traballo dirixido á auxiliar de axuda no fogar, no que se concretarán os obxectivos, as tarefas a realizar, horarios e intensidade do servizo, así como os profesionais que interveñen. Entregararase a cada usuario copia da presente ordenanza. SEGUIMENTO A traballadora social garantizará mediante a coordinación coas auxiliares así como as visitas domiciliarias, a supervisión do servizo, que será realizada sempre que as circunstancias o fagan necesario e como mínimo cunha periodicidade de dous meses. Da supervisión realizada quedará constancia no correspondente expediente individual. Mediante esta supervisión revisarase e axustarase, se fose o caso, o contido das prestacións expresado no proxecto de intervención e acordo do servizo. PROTOCOLO DE SUSTITUCIÓN DA PERSOA AUXILIAR E DE CESACIÓN DO SERVIZO Preaviso con antelación de 5 días agás no caso de indisposición imprevista que será comunicado a maior brevidade posible, con indicación da causa do cambio ou sustitución e duración deste. Visita da traballadora social ao domicilio do usuario e presentación da auxiliar con indicación concreta das tarefas a realizar. No suposto de cesación do servizo por parte da empresa, comunicarase cun preaviso de 30 días. Neste caso a entidade que pretende cesar continuará na prestación do servizo ata a aprobación dos cambios da empresa pola entidade local. PROTOCOLO DE ACTUACIÓN NO CASO DE QUEIXA NO LIBRO DE RECLAMACIÓNS Facilitar unha copia da queixa ao usuario Remitir orixinal ao servizo de inspección do órgano correspondente MODALIDADES DE ACCESO O acceso ao servizo producirase a través dos servizos sociais comunitarios de acordo coas seguintes modalidade.1.- Acceso directo a persoas dependentes - O acceso ao servizo será directo para persoas que, tendo recoñecida a situación de dependencia se lles asigne a axuda no fogar na correspondente resolución do programa individual de atención, consonte o establecido no Decreto 176/2007 de 6 de setembro, polo que se regula o procedemento para o recoñecemento da situación de dependencia e do dereito a prestación do sistema na Comunidade Autónoma de Galicia así como a orde do 17 de decembro de 2007 pola que se establecen os criterios para a elaboración do programa individual de atención, fixación das intensidade de protección dos servizos, réxime de incompatibilidades das prestacións e xestións das prestacións económicas.2.- Acceso a persoas non dependentes - para as persoas que non teñan o recoñecemento da situación de dependencia, previa prescrición técnica favorable dos servizos sociais, empregarase un baremo no que, ademáis dos posibles déficits de autonomía se valoren factores de carácter persoal e sociofamiliar, o apoio social, a situación da vivenda e outros que dificulten obxectivamente a normalización social e a calidade de vida segundo se recolle neste regulamento.3.- De igual xeito á expresada no apartado anterior procederase nas situacións nas que a problemática principal estea relacionada con aspectos convivenciais e socioeducativos. CAUSAS DE EXTINCIÓN E MODIFICACIÓN DO SERVIZO 1.- Renuncia da persoa usuaria 2.- Cambio de PIA ou do proxecto de intervención que implique o cambio de asignación de recurso e a súa incompatibilidade co SAF 3.- Traslado definitivo da súa residencia a outro Concello 4.- Falecemento da persoa usuaria 5.- Incumprimento dos deberes e obrigas establecidas no presente regulamento 6.- A falta do pagamento do servizo durante dous meses consecutivos 7.- Desaparición das causas que motivaron a prestación do servizo 8.- Superación dos tres meses de suspensión temporal 9.- Baixa no padrón municipal de habitantes CAUSAS DA SUSPENSIÓN TEMPORAL DO SERVIZO - Estancia temporal no domicilio de familiares ou achegados ou ausencia temporal do domicilio por un máximo de tres meses, acreditando as causas que motivan dita ausencia - Modificación temporal das causas que motivaron a necesidade do servizo. Poderá suspenderse o servizo en tanto persista o cambio de circunstancias causante da suspensión, coa excepción das prazas vinculadas a un dereito exercido dentro do sistema da autonomía e atención a dependencia suposto no que se estará ao disposto na normativa reguladora. Será necesario o informe previo xustificativo do coordinador do servizo. INTENSIDADE NA PRESTACIÓN DO SERVIZO * A intensidade do servizo determinarase, con carácter xeral, en horas mensuais de atención, distribuidas en función das necesidades da persoa usuaria e do informe técnico da traballadora social * A intensidade do servizo de axuda no fogar para as persoas atendidas no marco do sistema de autonomía persoal e atención á dependencia estará predeterminada no seu programa individualizado de atención. A súa aplicación horaria sería flexible e conforme co plan de coidados de maneira que se garanta a cobertura das necesidades de atención para a realización das actividades da vida diaria, ademáis dos días laborais os fins de semana e festivos. * Nos restantes casos a intensidade do servizo virá determinada na prescrición efectuada pola traballadora social. PARTICIPACIÓN NO FINANCIAMENTO DO SERVIZO DAS PERSOAS USUARIAS O servizo de axuda no fogar financiarase con cargo ao orzamento municipal coas achegas da Comunidade Autónoma, da Deputación Provincial e maila aportación dos usuarios. A aportación económica dos usuarios está regulada a través da ordenanza fiscal reguladora do prezo público de prestación do servizo de axuda no fogar. No caso de que a capacidade económica da persoa usuaria sexa igual ou inferior o indicador público de rendas de efectos múltiples (IPREM) quedará exenta da obriga de participar no coste do servizo En ningún caso a contribución económica da persoa usuaria poderá ser superior ao 65% do coste efectivo do servizo. Despois do cálculo dos ingresos descontarase os gastos de aluguer da vivenda debidamente acreditados. COMPETENCIA O Servizo de axuda no fogar é un servizo de competencia municipal que poderá prestarse mediante xestión directa da propia entidade local ou mediante contrato de servizo público conforme a lexislación de aplicación. PROFESIONAIS QUE INTERVEÑEN E FUNCIÓNS A) Traballadora social de servizos sociais comunitarios a que corresponde a función de: * Programación e organización xeral do servizo * Xestión para a financiación * Recepción da demanda e valoración das necesidades de acordo co baremo establecido * Realización das visitas domiciliarias necesarias tanto para a valoración como para o seguimento. * Elaboración de informes sociais e propostas * Diseño do proxecto individualizado de intervención e acordo do servizo co usuario * Elaboración do plan de traballo asignado ao auxiliar * Seguimento e supervisión do proxecto de intervención de forma bimensual * Coordinación co resto de profesionais intervintes, tanto da entidade local, como de entidades externas B) O persoal que presta atención directa nos domicilios das persoas usuarias estará formado por auxiliares de axuda no fogar que, no caso, de atender as persoas afectadas por déficit de autonomía deberá estar en posesión do título de formación profesional de grao medio de atención sociosanitaria ou equivalente regulado por Real Decreto 496/2003 de 2 de maio ou en posesión do certificado de profesionalidade de atención sociosanitaria a persoas no domicilio ou equivalente regulado no Real Decreto 1379/2008 de 1 de agosto polo que se establecen os certificados de profesionalidade da familia profesional de servizos socioculturais e a comunidade FUNCIÓNS - Asistencias de atención persoal e doméstica - Educativas sobre habilidades sociais básicas - Favorecer a participación do usuario e non sustituilo naquelas función que poda desenvolver por sí mesmo. - Acompañamento médico e realizacións de xestións - De colaboración e coordinación co resto de profesionais intervintes C) Educador familiar - Atencións de carácter educativo de cara a adquisición e recuperación de habilidades D) Voluntariado - Compaña e acompañamento en actividades de lecer - Calquera outra acordada no proxecto de intervención e que non sexa susceptible de responsabilidade por parte doutro profesional SOPORTE DOCUMENTAL O desenvolvemento da prestación deste servizo acarrea a instrumentalización do seguinte dosier documental. * Impreso instancia de solicitude * Baremo para determinar a asignación do servizo en libre concorrencia * Informe médico * Informe social * Impreso de domiciliación bancaria * Proxecto de intervención * Contrato entre o usuario e o Concello sobre as tarefas a realizar * Impreso instancia de baixa voluntaria * Plan de traballo para auxiliar de axuda no fogar DOCUMENTACIÓN A APORTAR POR PARTE DO USUARIO * Fotocopia do DNI * Tarxeta da seguridade social * Certificado de empadronamento e convivencia * Informe médico segundo o modelo que se facilitará nas dependencias de servizos sociais * Xustificante da capacidade económica dos usuarios, declaración da renda ou certificado de imputacións, xustificantes de pensións, prestacións ou rendas de traballo, alugueres certificados de rendementos de capital mobiliario, recibos catastrais * Contrato de aluguer de vivenda * Calquera outro documento que se considere necesario para a tramitación da solicitude DISPOSICIÓN FINAL A presente ordenanza, unha vez aprobado definitivamente e publicada na forma legal establecida, entrará en vigor conforme ao previsto no art.70.2 e concordantes da lei 7/1985. Queda derogada a ordenanza reguladora da prestación de axuda no fogar existente na actualidade.” O Pino, 30 de setembro de 2009 O ALCALDE D. Manuel Taboada Vigo -